แนะธุรกิจไทยเร่งเป็นหุ้นส่วนพม่า
แบงก์กรุงเทพลุยเปิดสาขาใหม่ปีหน้ารับนักลงทุนคึกคัก
7 ต.ค. 2557

แบงก์กรุงเทพลุยเปิดสาขาใหม่ปีหน้ารับนักลงทุนคึกคัก
ธนาคารกรุงเทพพร้อมลุยสาขาใหม่รับลูกค้าในพม่าปี 2558 แนะไทยเร่งผนึกเป็นหุ้นส่วนเศรษฐกิจ
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ เปิดเผยว่า หลังจากที่ธนาคารกรุงเทพเป็น 1 ใน 9 ธนาคารต่างชาติและเป็นธนาคารไทยเพียงแห่งเดียวที่ได้ใบอนุญาตเปิดสาขาในพม่า ขณะนี้ได้เตรียมพร้อมวางระบบต่างๆ ที่สาขาในนครย่างกุ้งแล้ว ซึ่งคาดว่าจะสามารถเปิดบริการได้ทันภายในครึ่งปีแรกของปี 2558 โดยจะมุ่งเจาะกลุ่มธุรกิจไทยที่ไปลงทุนพม่าก่อน โดยเฉพาะในกลุ่มอุตสาหกรรมดาวรุ่ง เช่น ภาคการก่อสร้าง โรงไฟฟ้า อาหาร สิ่งทอ และท่องเที่ยว
อย่างไรก็ดี สาขาของธนาคารต่างชาติจะยังจำกัดเฉพาะการให้บริการลูกค้าธุรกิจขนาดใหญ่ที่จะเข้าไปลงทุนในพม่า รวมทั้งการทำธุรกรรมระหว่างธนาคารกับธนาคารท้องถิ่นพม่าทั้งการฝากและการกู้ แต่การรับฝากเงินสกุลจ๊าดจะไม่มีดอกเบี้ยเพราะถือเป็นบัญชีกระแสรายวัน ส่วนธุรกรรมเพื่อรายย่อยให้กับคนพม่านั้นพม่ายังสงวนไว้เพื่อธนาคารท้องถิ่นก่อน
“ทุนจดทะเบียนการเปิดสาขาพม่าของธนาคารกรุงเทพ อยู่ที่ 75 ล้านเหรียญสหรัฐ มีบริการ 3 สกุลเงิน คือ เหรียญสหรัฐ ยูโร และสกุลจ๊าด โดยหากธุรกรรมเป็นเงินจ๊าดจะคิดดอกเบี้ยตามที่แบงก์ชาติพม่ากำหนดตายตัว คือ เงินฝาก 8% เงินกู้ 13% แต่ถ้าธุรกรรมเป็นสกุลเงินต่างประเทศ ดอกเบี้ยก็จะเป็นตามการแข่งขัน” นายไชยฤทธิ์ กล่าว
นายไชยฤทธิ์ กล่าวว่า นักธุรกิจไทยสนใจตลาดพม่ามากขึ้น โดยเฉพาะล่าสุดที่พม่าออกกฎหมายการลงทุนของต่างชาติ ทำให้ชัดเจนขึ้นว่าพม่าเปิดรับการลงทุนอย่างจริงจัง โดยมีจุดแข็งที่ทรัพยากรสมบูรณ์ ตลาดใหญ่ 70 ล้านคน แรงงานราคาถูก 2,000-3,000 บาท/เดือน 
นายทศทิศ รอดประเสริฐ ผู้จัดการสำนักงานผู้แทนธนาคารกรุงเทพในพม่า กล่าวถึงโอกาสใหม่ว่า อยากให้ธุรกิจไทยมองถึงการเร่งเข้าไปเป็นหุ้นส่วนเศรษฐกิจ เพราะเป็นช่วงที่พม่ากำลังต้องการพัฒนาในอีกหลายด้าน ซึ่งขณะนี้ธุรกิจที่มีความร่วมมือแบบหุ้นส่วนแล้ว คือ ธุรกิจการบินที่เปิดเที่ยวบินตรง กรุงเทพฯพม่า และธุรกิจปูนซีเมนต์ ซึ่งมีความต้องการสูงมากจากการเร่งก่อสร้างสาธารณูปโภค
“ธุรกิจผลิตสินค้าส่งออกมีโอกาสเพิ่มขึ้น เพราะพม่าเพิ่งได้สิทธิพิเศษทางภาษี (จีเอสพี) จากสหภาพยุโรป เมื่อ 6-7 เดือนก่อน ขณะที่ไทยถูกยกเลิกไปแล้ว หากผู้ประกอบการไทยรายใดอยากย้ายฐานไปพม่า มาปรึกษาธนาคารกรุงเทพได้ทุกเรื่อง เช่น หาที่ดินตั้งโรงงานราคาถูก เพราะที่ดินพม่าแพงมาก” นายทศทิศ กล่าว